Coronavirus: दिल्ली के हालात पर बोले केजरीवाल, "लॉकडाउन लागू करने की फिलहाल कोई योजना नहीं"
सीएम केजरीवाल ने कहा है कि दिल्ली में रविवार को 24 घंटे में कोविड-19 के 22 हजार मामले दर्ज होने की आशंका है। उन्होंने लोगों से मास्क पहनने की अपील की।
Coronavirus:  दिल्ली के मुख्यमंत्री अरविंद केजरीवाल ने रविवार को कहा है कि लॉकडाउन लागू करने की फिलहाल कोई योजना नहीं है। और यदि लोग मास्क पहने के नियम का पालन करते हैं, तो लॉकडाउन नहीं लगाया जाएगा। सीएम केजरीवाल ने कहा है कि दिल्ली में रविवार को 24 घंटे में कोविड-19 के 22 हजार मामले दर्ज होने की आशंका है। उन्होंने लोगों से मास्क पहनने की अपील की। केजरीवाल ने डिजिटल संवाददाता सम्मेलन में कहा, ''कोविड-19 मामलों का बढ़ना चिंता की बात है, लेकिन घबराने की कोई जरूरत नहीं है। बहुत कम लोग अस्पताल में भर्ती हो रहे हैं। मास्क पहनना बहुत महत्वपूर्ण है। यदि आप मास्क पहनना जारी रखेंगे, तो लॉकडाउन नहीं लगेगा। फिलहाल लॉकडाउन लागू करने की कोई योजना नहीं है।'' मुख्यमंत्री ने कहा कि वो उपराज्यपाल अनिल बैजल और केंद्र के साथ मिलकर कोविड की स्थिति पर नजर रख रहे हैं। केजरीवाल ने कहा, ''हमारा प्रयास न्यूनतम पाबंदियां लगाने का है ताकि आजीविका प्रभावित न हो।'' इनपुट- भाषा